**Minda Mathea Olava Ramm** (født 27. desember 1859 i Sogndal, død 11. april 1924) var en norsk forfatter og kvinnesaksforkjemper. Hun var i 1883 en av de seks unge kvinnene som stiftet Diskusjonsforeningen Skuld, forløperen til Norsk Kvinnesaksforening. Hun var en av de første kvinnene som tok høyere utdannelse, studerte kjemi og fysikk, og ble cand.real. ved Det Kongelige Frederiks Universitet i 1890. Hun arbeidet en tid som lærer ved Ragna Nielsens nye progressive skole i Christiania, og debuterte som forfatter i 1896 med romanen *Lommen*. Hun virket også som litteraturkritiker og oversetter. Hun var gift med forfatteren Hans E. Kinck og het som gift formelt *Minda Kinck*, men fortsatte å bruke navnet *Minda Ramm* som offentlig person og forfatter.

Familie
-------

Minda Ramm var datter av sogneprest Jens Ludvig Carl Olsen (1816–66) og Vally Marie Caroline Juell (1832–1906).

Mens hun ennå var student giftet hun seg i 1893 med forfatteren Hans E. Kinck, og fikk med ham døtrene Jeanette og Eli.

Utdannelse
----------

I 1883 gikk hun på privat artiumkurs i Kristiania sammen med Marie Holst, Anna Bugge (senere Wicksell), Laura Rømcke og Betzy Børresen (senere Kjelsberg). I deres tid måtte kvinner ta privatundervisning om de ønsket utdannelse ut over middelskole. Artiumskurset ble startet fordi Marie Holst møtte stengte dører da hun forsøkte å bli opptatt som elev ved byens gymnaser, og de øvrige deltagerne meldte seg på kurset etter å ha lest om det i en avisannonse.

Senere studerte Minda Ramm kjemi og fysikk, og tok cand.real.-eksamen ved Det Kongelige Frederiks Universitet i 1890.

Diskusjonsforeningen «Skuld»
----------------------------

I studietiden deltok hun i diskusjonsforeningen «Skuld», som høsten 1883 ble stiftet av elevene på artiumskurset samt Cecilie Thoresen og Gina Krog. Bakgrunnen var at kvinner på den tiden ikke fikk ta del i den offentlige debatten om temaer av politisk og samfunnsmessig interesse.

«Skuld» ble en forløper til Norsk Kvindesagsforening, som ble stiftet sommeren 1884.

Deltagelsen i «Skuld» kan ha vært medvirkende til at Minda Ramm og Marie Spångberg i 1887 ble foreslått som de første kvinnelige medlemmer av Det norske studentersamfunds styre. De fikk en del stemmer, men ble ikke innvalgt. Først fem år senere fikk studentersamfundet et kvinnelig styremedlem.

Lærer
-----

Hun arbeidet en tid som lærer ved Ragna Nielsens nye progressive skole i Christiania, men trivdes ikke med jobben og ville heller skrive.

Forfattergjerning
-----------------

I 1896 debuterte hun med romanen *Lommen*. Boken omhandler konflikten den tids intellektuelle unge kvinner opplevde når de måtte velge mellom å leve opp til det gjengse kjønnsrollemønsteret om de tok valg som gav dem intellektuell vekst. Hun var innom samme tema i den mindre vellykkede *Overtro. Skildringer fra ott*-aa*årene* (1898) og i satiren *Valgaar* (1909). *Valgaar* har betegnelsen «novelle» på tittelbladet, men med sine 154 sider er den snarere å betrakte som en kortroman.

Den siste boken hennes, *Fotfæste* (1918), regnes som hennes beste. Temaet er trangen til å finne et idébasert ståsted i livet.

Bibliografi
-----------

* 1895: *Lommen : en Historie* (lenke til digitalutgave på Nasjonabibliotekets nettsted)
* 1900: *Overtro: Skildring fra Otti-aarene* (lenke til digitalutgave på Nasjonalbibliotekets nettsted)
* 1909: *Valgaar : novelle* (lenke til digitalutgave på Nasjonalbibliotekets nettsted)
* 1918: *Fotfæstet* (lenke til digitalutgave på Nasjonalbibliotekets nettsted)

Referanser
----------

1. 1 2 3   Norsk biografisk leksikon, nbl.snl.no[Hentet fra Wikidata]
2. ↑   basert på følgende heuristikk avledet fra tidslinjen fra andre hendelser[Hentet fra Wikidata]
3. ↑  Minda Kinck i folketellingen for 1900
4. ↑  «Hans E Kinck – Norsk biografisk leksikon». *Store norske leksikon* **(norsk)**. Besøkt 9. mars 2017.
5. 1 2  Astrid Lorenz (2012). «Ramm, Minda Mathea Olava | Nordic Women's Literature». *nordicwomensliterature.net* **(engelsk)**. Besøkt 9. mars 2017. «She graduated in 1890, with previous studies in physics and chemistry, married the writer Hans E. Kinck, and had two daughters.»
6. ↑  Astrid Lorenz (2012). «Ramm, Minda Mathea Olava | Nordic Women's Literature». *nordicwomensliterature.net* **(engelsk)**. Besøkt 9. mars 2017. «Minda Mathea Olava Ramm was the daughter of a clergyman in Vestlandet. As a young woman, she belonged to Skuld, a discussion society for women students and the forerunner of Norsk Kvinnesaksforening (Norwegian Association for Women's Rights). She was later critical of the women's movement.»
7. ↑  Ebbell, Clara Thue (1907). *Kvindelige studenters jubilæumsskrift: 1882-1907*. Kristiania: Brydes bogtrykkeri. s. 49.
8. ↑  Sex og kjærlighet i kvinnesakshistoriens tidligste år
9. 1 2  «Minda Mathea Olava Ramm – Store norske leksikon». *Store norske leksikon* **(norsk)**. Besøkt 9. mars 2017.

Eksterne lenker
---------------

* Minda Ramm i Store norske leksikon *– besøkt 9. mars 2017*

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Historisk befolkningsregister **·** BIBSYS **·** Geni **·** VIAF
 |